**Ministru kabineta noteikumu projekta “Aizsargātā lietotāja pieslēguma ierīkošanas finansēšanas kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Elektroenerģijas tirgus likuma 9.panta 23 daļa nosaka kārtību, kādā finansē pieslēguma ierīkošanu aizsargātiem lietotājiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekta “Aizsargātā lietotāja pieslēguma ierīkošanas finansēšanas kārtība” (turpmāk – Ministru kabineta noteikumu projekts) mērķis ir izpildīt Elektroenerģijas tirgus likumā (turpmāk – ETL) doto deleģējumu un nodrošināt jauna pieslēguma ierīkošanu un finansēšanas kārtību aizsargātiem lietotājiem.Saskaņā ar ETL1.pantu aizsargātais lietotājs ir trūcīga vai maznodrošināta ģimene (persona), daudzbērnu ģimene vai ģimene (persona), kuras aprūpē ir bērns ar invaliditāti, persona ar I invaliditātes grupu, kura izlieto elektroenerģiju savā mājsaimniecībā pašas vajadzībām (galapatēriņam). ETL dotais deleģējums ir jāskata kopā ar šī deleģējošā likuma mērķi. Viens no ETL mērķiem, kurš noteikts 2.panta 1) punktā, ir izveidot priekšnoteikumus efektīvi funkcionējoša elektroenerģijas tirgus darbībai, vienlaikus ETL tiek ietverti risinājumi, kas nodrošina sociāli neaizsargātajam personām atbalstu sakarā ar elektroenerģijas izmaksu pieaugumu, kas tieši var atstāt ietekmi uz šo personu maksātspēju, kā arī ietekmēt viņu vispārējo sociālo stāvokli. Ministru kabineta noteikumu projekts nodrošina, ka atbalsts aizsargātājiem lietotājiem – lietotāja daļas apmaksa no valsts budžeta līdzekļiem pieslēguma ierīkošanai – sasniegtu patieso mērķauditoriju un vienlaikus tiktu minimizēti riski, ka valsts budžeta līdzekļi tiek izlietoti nelietderīgi vai pat ar krāpniecības un ļaunprātības pazīmēm, kas būtu klajš Publiskas personas finanšu līdzekļu un mantas izšķērdēšanas novēršanas likuma normu pārkāpums. Ministru kabineta noteikumu projektā ir paredzēti noteikti kritēriji, kuriem jāatbilst pieslēdzamajam objektam:* Pieslēdzamais objekts ir mājoklis un vienīgais aizsargātā lietotāja nekustamais īpašums un tas tiek apdzīvots pastāvīgi (vismaz 9 mēnešus gadā). Mājoklis ir istaba vai vairākas istabas un to palīgtelpas (piemēram, vestibili un gaiteņi) pastāvīgā ēkā vai tās strukturāli nodalītā daļā, kas pēc sava būvniecības vai pārbūves veida ir paredzēta vienas mājsaimniecības dzīvošanai visā gada garumā (piemēram, māja vai dzīvoklis). Tajā nav noteikti jābūt atsevišķai vannas istabai un tualetei, kas būtu pieejama tikai tā iemītniekiem. Mājoklim parasti ir noteikta adrese. Līdz ar to, tiks nodrošināts, ka valsts budžeta līdzekļi netiks nelietderīgi izmantoti sezonālas vai īslaicīgas lietošanas būvju – vasarnīca, garāža, laivas novietne, atpūtas objekts u.tml. elektrifikācijai un mazināts risks, ka par valsts budžeta līdzekļiem tiek izbūvēti t.s. “tukšie pieslēgumi”. Par šādiem riskiem uzskatāmi liecina 2004. gadā jau īstenotās vēsturiski neelektrificēto māju elektrifikācijas programmas rezultāti. Pēc AS “Sadales tīkls” datiem pašlaik tikai aptuveni viena trešā daļa no programmas ietvaros elektrificētajām mājām patērē elektroenerģiju virs 100 kWh/mēnesī, savukārt 26% no ēkām vidēji 3 gadu laikā patēriņš praktiski vispār nav bijis.
* Pieslēdzamais objekts ir nodots ekspluatācijā vismaz 10 gadus pirms noteikumu stāšanās spēkā, tas ir aizsargātā lietotāja īpašumā vismaz 10 gadus un tam nekad iepriekš nav bijis pieslēguma. Ar šiem kritērijiem tiek mazināts risks, ka programmas ietvaros tiek ļaunprātīgi iekļautas nesen uzbūvētas ēkas vai jaunbūves, vai par patērētās elektroenerģijas ilgstošu neapmaksāšanu atslēgti objekti, kas uz laiku tiek reģistrētas kā aizsargājamā lietotāja statusam atbilstošas personas īpašums. Par šāda riska iespējamību liecina plaši izplatīta līdzīga rakstura krāpniecība fiktīvās uzņēmējdarbības, izvairīšanās no nodokļiem un PVN atmaksas izkrāpšanas jomās.

AS “Sadales tīkls” ir apkopojis informāciju par objektiem, kuriem ilgstoši nav ierīkots pieslēgums elektroenerģijas tīklam, jo lietotāji atsakās vai nevar apmaksāt uz lietotāju attiecināmo pieslēguma ierīkošanas izmaksu daļu. Šajā apkopojumā pieslēguma izmaksas ir robežās no 0,5 līdz 64,24 tūkstoši *euro*.Ministru kabineta noteikumu projektā arī paredzēts, ka līdzfinansējums no valsts budžeta attiecināms uz pieslēguma ierīkošanas izmaksām, ieskaitot būvprojekta izmaksas, kas nepārsniedz 15 tūkst. *euro*, kuros nav iekļauts PVN. Šāds regulējums samazina risku, ka ar sabiedrības līdzekļiem tiek nesamērīgi pārmaksāts par atsevišķu indivīdu izvēlēto specifisko dzīves veidu un vietu. Pieslēguma izmaksu “griestu” lielums izvēlēts no apsvēruma, ka nekustamā īpašuma tirgū daudzos Latvijas novados ir pieejami pietiekoši daudz nekustamo īpašumu (gan dzīvokļu, gan privātmāju) par cenām līdz 15 tūkst.*euro* ar jau esošiem elektroenerģijas pieslēgumiem. Tas nozīmē, ka no sabiedrības un atsevišķu indivīdu interešu līdzsvarošanas viedokļa, šādos gadījumos samērīgāk būtu attiecīgās personas sociālas problēmas risināt ar, piemērām, pašvaldību sniegto atbalstu. Taču, ja persona tikai sev zināmu konkrētu apsvērumu (piemērām, klusums, ainaviskums utt.) dēļ ir izvēlējusies dzīves vietu tālu no jebkādas infrastruktūras, tad apmaksāt šo dzīves veidu nevar būt pārējās sabiedrības pienākums. Informāciju par aizsargātam lietotājam piederošo nekustamo īpašumu sadales sistēmas operators iegūs no zemesgrāmatas. PVN neiekļaušana pieslēguma ierīkošanas izmaksu “griestos” neietekmē aizsargātā lietotāja pienākumu finansēt pieslēguma ierīkošanu. Proti, ja pieslēguma ierīkošanas izmaksas nepārsniedz 15 000 *euro*, šajā gadījumā PVN nav uzskatāms par izmaksām, kas būs jāfinansē aizsargātajam lietotājam pašam. |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pēc Ministru kabineta noteikumu projektā definētajiem kritērijiem, aizsargātie lietotāji varētu būt vairāk kā 40 neelektrificētās ēkas, kuru īpašnieki nākotnē varētu pieteikties uz pieslēguma ierīkošanu. |
| 2. | Tiesiskā regulējuma ietekme uz tautsaimniecību un administratīvo slogu | Papildus administratīvais slogs veidosies:* Ekonomikas ministrijai saistībā ar aizsargātā lietotāja pieslēguma nodrošināšanas uzraudzību;
* sadales sistēmas operatoram pieprasīto datu apstrādes procesā un attiecīgo pieslēgumu ierīkošanas procesā.
 |
| 3. | Administratīvo izmaksu monetārs novērtējums | Administratīvo izmaksu pieaugumu sadales sistēmas operatoram šobrīd nav iespējams noteikt, jo tas atkarīgs no darba organizācijas, un papildus funkcijas tiks nodrošinātas esošā finansējuma ietvaros .  |
| 4. | Cita informācija | Noteikumu projekts tiks īstenots Ekonomikas ministrijas apakšprogrammā 29.02.00 “Elektroenerģijas lietotāju atbalsts” piešķirto valsts budžeta līdzekļu ietvaros. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ievietots publiskai apspriešanai Ekonomikas ministrijas tīmekļa vietnē. |
| 2. | Sabiedrības līdzdalība projekta izstrādē | Nav.  |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, pašvaldības, Pilsonības un migrācijas lietu pārvalde, Veselības un darbspēju ekspertīzes ārstu valsts komisija, sadales sistēmas operators. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpilde tiks nodrošināta esošo valsts institūciju funkciju ietvaros un tas neietekmēs institūcijām pieejamos cilvēkresursus. |
| 3. | Cita informācija | Nav. |

*Anotācijas III, IV, V sadaļa – projekts šīs jomas neskar.*

Ministru prezidenta biedrs,

ekonomikas ministrs                                                              A.Ašeradens

Vīza: Valsts sekretāra pienākumu izpildītāja,

Administrācijas vadītāja I.Jaunzeme

13.07.2017. 09:48

1012

M.Zjurikova

670132248, marija.zjurikova@em.gov.lv